HJS Dux leerling blink uit in rugby & akademie | Paarl News
LOCAL TIME: 08:04 pm | Monday, 21 January
Where am I? ShowMe™ » Paarl > News > Paarl News > HJS Dux leerling blink uit in rugby & akademie
HJS Dux leerling blink uit in rugby & akademie
Date: November 15, 2012 | Posted in News | Paarl News
Rugbyspelers word nie altyd gereken as die slimstes met akademie nie. Rugby is glo 'n sport van brute krag, harde laagvatte, spoed en vernuf met 'n eierbal. Die laaste ding wat mense verwag is grysstof. Wat baie mense nie weet nie, is dat daar ook akademiese talent tussen die manne lê. Ja, ook tussen die rowwe voorspelers. 'n Voorbeeld hiervan is Dr Jannie du Plessis wat medies voltooi het en stut in die springbokspan gespeel het.
In sy voetspore volg 'n jong haker van die eerste rugbyspan van die Hoër Jongenskool Paarl (Boishaai). Craig Corbett was vanjaar die kaptein van die Boishaai se eerste rugbyspan. Die span het die nommer een posisie beklee op die 2012 FNB Top 20 ranglys van skolerugby. Hy het unieke leierskap getoon met hierdie uiters talentvolle rugbyspan. In die span was Carel du Plessis se seun, Jean-Luc du Plessis op nr 10 die sleutelspeler en planmaker. Craig en Jean-Luc was saam op Laerskool Kenridge en het al op onder 7 vlak saam begin rugby speel , tot waar hulle die WP Cravenweekspan saam verteenwoordig het vanjaar in Port Elizabeth. Meer as 10 jaar se kameraadskap, vernuf en kennis is gedeel en uitgeleef.
Corné Krige se autobiografie het 'n groot rol in Craig se lewe gespeel. Nadat hy dit op 9 jarige ouderdom gelees het, het hy besluit om by Boishaai sy skool loopbaan verder te vat . Daar het hy die beste van twee wêrelde ontvang nl 'n top akademiese- én sportskool met tradisie en ongelooflike onderwysers. Benewens Craig se liefde en passie vir rugby is hy baie lief vir die akademie. Menigmaal is hy al gespot in die toerbusse as hy sy boeke uithaal en gelees het tussen die gesels en kattekwaad aanvang. Van 'n jong ouderdom af het kennis hom versterk vir sy rol in die gemeenskap, skool en in leierskap. In matriek 2012 is hy aangewys as die senior dux leerling met 'n gemiddeld van oor die 90% en het selfs latyn as ekstra vak geneem.
Volgens Craig is 'n balans belangrik en 'n gesonde verstand verg 'n gesonde liggaam. Ons moet altyd dankbaar bly en al ons talente voluit gebruik. Hy leef die boishaai slagspreuk van goeie gedrag, goeie geleerdheid en goeie sportmanskap uit.